C 486/196
LV
Eiropas Savienības Oficiālais Vēstnesis
21.12.2022.
2.2.
Šo laika nišu atvieglojumu pasākumu termiņš beigsies 2022. gada 29. oktobrī, un Komisijas deleģētās pilnvaras jau bija beigušās 2022. gada 21. februārī.
Attiecībā uz pamatnoteikumu “izmanto vai zaudē” Komisija tagad ierosina atjaunot standarta laika nišu izmantošanas likmi 80 % apmērā no 2022. gada 29. oktobra.
Komisijas apsvērumu pamatā ir tas, ka 2022. gada jūnijā EUROCONTROL prognozēja, ka 2022.–2023. gada ziemas sezonā satiksmes apjomi sasniegs 90 % no 2019. gada līmeņa.
2.3.
Komiteju šī argumentācija nepārliecina.
Krievijas militārās agresijas pret Ukrainu rezultātā ir ievērojami palielinājušies militārie lidojumi, kā arī ir pārvirzīti pārlidojumi, bet šie lidojumi neietekmē laika nišu piešķiršanu.
Turklāt ir jānošķir kravu gaisa pārvadājumi, kas krīzes laikā nav ievērojami samazinājušies, un pasažieru pārvadājumi, kas ir samazinājušies.
Pasažieru pārvadājumu tirgū ir nepieciešama papildus diferenciācija: pateicoties ES Covid-19 sertifikātam, Eiropas iekšējā satiksme ir daudz ātrāk atveseļojusies līdz pirmspandēmijas līmenim, tomēr iekšzemes gaisa satiksme un tālsatiksmes lidojumi atrodas dažādos atveseļošanās posmos.
Paredzams, ka darījumu klientu satiksme atgūsies daudz lēnāk nekā atpūtas satiksme (4).
Tas nekādā gadījumā nenozīmē, ka atpūtas satiksme konsekventi atveseļosies; daļu no šā pieauguma var saistīt ar lielo pieprasījumu pēc brīvdienām pēc diviem Covid-19 pandēmijas gadiem.
Lielākie Eiropā esošie tīkla pārvadātāji savās flotēs vēl nav atgriezuši darbībā savus lielos tālsatiksmes gaisa kuģus Airbus 380 tieši tāpēc, ka aviokompānijas saskaras ar augstām degvielas izmaksām un negaida ievērojamu un pastāvīgu satiksmes pieprasījuma pieaugumu.
Ieinteresēto personu sniegtie dati liecina: paredzams, ka satiksmes plūsmas palielināsies līdz 90 % no 2019. gada līmeņa, bet pasažieru pārvadājumu pieprasījums tikai līdz 78 %.
Ja gaisa kuģu izmantojuma līmenis ir zemāks, var sagaidīt, ka aviosabiedrības, piemēram, apvienos vairākus lidojumus dienā, lai saglabātu rentablus lidojumus (5).
Pieprasījumu ietekmēs pieaugošais inflācijas līmenis un pieaugošais recesijas risks vairākās valstīs.
Tāpēc prognozes nebūtu jābalsta uz reģioniem, kuros ir vislabākā atveseļošanās, bet tajās būtu jāatspoguļo arī īpaši smagi skartie apakštirgi.
2.4.
Šo faktoru dēļ EESK uzskata, ka aviācijas tirgus atveseļošanās var būt sarežģītāka, nekā to uzskata Komisija.
Tirgus segmenti joprojām atgūstas dažādos ātrumos: kravas pārvadājumi – 6 % salīdzinājumā ar 2019. gada līmeni; zemo cenu pārvadājumi – 9 % un pārvadājumi tīklā – 21 %.
Tas ir vēl jo svarīgāk, jo sliekšņi attiecas uz visām laika nišu sērijām, kas nozīmē, ka laika nišu sērijām (piemēram, visnoslogotākajos lidojumu laikos) ir jāpārsniedz 80 % slieksnis.
Pirmspandēmijas periodos laika nišu izmantošanas līmenis bija 95 %, un zemākais laika nišu izmantošanas līmenis bija 80 %.
Ja EUROCONTROL prognozē vidējo laika nišu izmantošanas līmeni 90 % apmērā, ir jāpieņem, ka laika nišu sērijās tas (vidēji) nesasniegs 80 %.
Šo iemeslu dēļ ir pāragri atgriezties pie 80:20 robežvērtībām.
Šķiet, ka ir piemērotāk pieņemt attiecību 70:30, līdz būs pieejami pārliecinošāki dati, lai pamatotu ilgtspējīgu tirgus atveseļošanos.
Būtu arī jānorāda, ka problēmas, ar kurām saskaras Eiropas lidostas, skaidri parāda, ka Covid-19 pandēmijas sekas vēl nav novērstas.
Lielākie ES transporta mezgli, piemēram, Frankfurte un gaisa satiksmes mezgli ārpus ES, piemēram, Londonas Hītrova, ir ierobežojuši lidojumus uz un no šīm lidostām, lai mēģinātu mazināt spiedienu uz gaisa satiksmes darbībām šajās lidostās, tādējādi izraisot lidojumu masveida atcelšanu.
Šādu spriedzi ir izraisījuši vairāki dažādi mainīgie lielumi, piemēram, darbinieku trūkums.
Tas liecina par to, ka vēl nav iespējams sasniegt laika nišu izmantošanas pirmspandēmijas robežvērtības (6).
2.5.
Līmenis 70:30 atbilstu Apvienotās Karalistes valdības pieņemtajām robežvērtībām un pamatojumam (7).
Lai gan aviokompāniju nozare to nopietni kritizēja, EESK uzskata, ka tas nodrošina pamatotu līdzsvaru līdz varēs atgriezties pie quo ante statusa, bet vienlaikus atzīst, ka, ņemot vērā pašreizējās nopietnās problēmas, ar kurām saskaras nozare, joprojām ir nepieciešams (kaut arī samazināts) laika nišu aizsardzības līmenis.
Turklāt, piemērojot šādu pieeju, ES Laika nišu regulas robežvērtības tiek saskaņotas ar kaimiņvalstu politiku un tiek nodrošināti vienlīdzīgi konkurences apstākļi ES pārvadātāju centriem un Londonas Hītrovas lidostai, kas ir Eiropas lielākais starptautiskais mezgls.
(4) (5) (6) (7)
https://www.airliners.de/prognose-globaler-geschaeftsreiseverkehr-erholt-deutlich/65958.
Publikācija par Minhenes lidostas pasažieru skaitu un prognozēm, kurā norādīts, ka pirmspandēmijas satiksmes apjoma atjaunošanās prasīs ilgāku laiku, nekā iepriekš paredzēts: https://www.airliners.de/wachsendes-passagieraufkommen-bayernsflughaefen-weit-entfernt-corona-niveau/65950.
Komisija paskaidrojuma rakstā ir minējusi darbaspēka trūkumu nozīmīgākajās lidostās, tomēr Komisija to uzskata par īstermiņa parādību.
Tas ir apšaubāmi, jo darbaspēka trūkums ietekmē daudzas ekonomikas nozares, nevis tikai aviāciju.
Nav iemesla uzskatīt, ka aviācijā šis jautājums tiks atrisināts tuvākajā nākotnē.
Apvienotās Karalistes valdība 2022. gada 24. janvārī koriģēja laika nišu izmantošanas attiecību uz 70:30, aprēķinus sākot ar 2022. gada 27. martu, kas ir solis ceļā uz normāliem noteikumiem, vienlaikus aizsargājot nozari pret turpmāku nenoteiktību, kā norādīja Apvienotās Karalistes transporta sekretārs Grant Shapps.